paragraph_text: Bila je posvećena dječjem zboru »Trboveljski slavček«. Nastala je povodom nesreće u rudniku ugljena Hrasnik, u reviru Trbovlje, kada su mnoga djeca ostala bez roditelja. U tužaljki je Matetić oživio starinski običaj naricanja za umrlima i pretvorio ga u snažnu dramsku emociju. Tekst naricaljke, koji je često slušao i u djetinjstvu, preuzeo je iz zbirke »Istarske narodne pjesme«. Skladba je pisana za dva solista i dječji zbor. »Trboveljski slavček« sa svojim dirigentom Augustom Šuligojem praizveo je djelo 1933. godine te uspješno izvodio na svojim europskim turnejama.